Správa Komisie Európskemu parlamentu a Rade o hodnotení ex-post štatistického programu spoločenstva na roky 2003 – 2007 {SEC(2009)14} /* KOM/2009/0001 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 13.1.2009 KOM(2009) 1 v konečnom znení SPRÁVA KOMISIE EURÓPSKEMU PARLAMENTU A RADE O HODNOTENÍ EX-POST ŠTATISTICKÉHO PROGRAMU SPOLOČENSTVA NA ROKY 2003 – 2007 {SEC(2009)14} SPRÁVA KOMISIE EURÓPSKEMU PARLAMENTU A RADE O HODNOTENÍ EX-POST ŠTATISTICKÉHO PROGRAMU SPOLOČENSTVA NA ROKY 2003 – 2007 1. ÚVOD Rozhodnutie Európskeho parlamentu a Rady č. 2367/2002/ES o štatistickom programe Spoločenstva (ďalej len „ŠPS“) na roky 2003 až 2007 bolo prijaté 16. decembra 2002.[1] Program sa mal riadiť hlavnými politickými prioritami Spoločenstva týkajúcimi sa hospodárskej a menovej únie, rozšírenia Európskej únie a hospodárskej súťaže, udržateľného rozvoja a sociálnej agendy. Vychádzal z cieľov poslania Eurostatu, kvalitnej štatistiky na účely celej politiky EÚ a efektívneho využívania zdrojov a plnenia rozpočtu. V článku 4 rozhodnutia sa stanovuje: „Na konci obdobia, na ktoré sa vzťahuje tento program, Komisia po porade s Výborom pre štatistický program predloží príslušnú hodnotiacu správu o vykonávaní tohto programu, berúc pritom do úvahy názory nezávislých odborníkov. Táto správa musí byť ukončená do konca roku 2008 a následne predložená Európskemu parlamentu a Rade.[2] Tento dokument predstavuje požadovanú hodnotiacu správu a je odpoveďou na požiadavku zakotvenú v nariadení o rozpočtových pravidlách[3] a v jeho vykonávacích pravidlách,[4] že programy musia podliehať hodnoteniu, pokiaľ ide o ľudské a finančné zdroje a dosiahnuté výsledky s cieľom overiť, či boli v súlade so stanovenými cieľmi. Hodnotenie tohto programu by malo poskytnúť aj cenné poznatky na prípravu budúcich päťročných štatistických programov a na vytvorenie systému sledovania pre ich následné činnosti. Správa je založená na strednodobom hodnotení, ktoré pripravil Eurostat v roku 2006, a na správe, ktorú poskytla externá hodnotiaca spoločnosť, ako sa to požaduje v článku 4 ŠPS. V kapitole 2 sú zhrnuté hlavné zistenia týkajúce sa dosiahnutia cieľov uvedených v programe a prehľad prierezových záležitostí a nových iniciatív, ktoré pôvodne neboli zahrnuté do programu. V kapitole 3 sú hlavné odporúčania pre budúce plánovanie a vykonávanie programu. Záverečná správa externých konzultantov sa nachádza v pripojenom pracovnom dokumente Komisie. 2. HLAVNÉ VÝSLEDKY PROGRAMU Táto kapitola je zameraná na výsledky, ktoré sa dosiahli počas programu vo všetkých štatistických oblastiach v rámci jednotlivých hláv programu a horizontálnych cieľov uvedených vo vykonávacích stratégiách. Informuje aj o aktivitách a iniciatívach, ktoré sčasti neboli zahrnuté ako výslovné ciele v ŠPS, o ďalších aktivitách a iniciatívach prierezového charakteru a o využívaní ľudských a finančných zdrojov. ZHRNUTIE Na základe podrobného prehľadu výsledkov pre každú hlavu[5] programu možno povedať, že sa dosiahli takmer všetky ciele. Treba zdôrazniť preukázanú schopnosť Európskeho štatistického systému (ďalej len „EŠS“) zabezpečiť, aby nové a vznikajúce potreby politík boli podporené dodatočnými štatistickými informáciami, ako sa to stalo napríklad v súvislosti s potrebou údajov pri rozširovaní EÚ, ktoré sa týkali členských štátov vstupujúcich do EÚ v roku 2004 a 2007, v súvislosti so štatistikou z oblasti energetiky, životného prostredia, azylu a migrácie, štatistikou týkajúcou sa zahraničných pobočiek, bleskových odhadov HDP a HICP, európskych účtov podľa odvetvia, ukazovateľov týkajúcich sa sociálnej ochrany a ďalších. Okrem toho bol pripravený viacročný program modernizácie európskej štatistiky o podnikoch a obchode. Tento pokrok bol možný aj vďaka intenzívnej práci na vydávaní nových a revidovaní dovtedajších právnych predpisov (napr. najmä v oblastiach ekonomickej, podnikovej a sociálnej štatistiky), ale ešte viac prípravou a realizovaním nových metodík a nástrojov. To je možné vidieť najmä na skutočnosti, že značné množstvo aktivít týkajúcich sa tvorby novej štatistiky bolo takmer rovnaké ako množstvo aktivít v rámci pravidelného zostavovania údajov. Relatívne vysoký počet aktivít bol zameraný na zabezpečenie kvality a na prípravu EŠS, čo dokazuje jeho schopnosť ďalej sa rozvíjať a zlepšovať. Toto zameranie sa potvrdilo aj prípravou a realizáciou kódexu postupov, vytvorením voľného prístupu ku všetkým štatistickým údajom Eurostatu na jeho internetovej stránke a tiež opatreniami spojenými s lepším stanovovaním cieľov a znižovaním zaťaženia respondentov. VÝSLEDKY V šTATISTICKÝCH OBLASTIACH Voľný pohyb tovaru: Boli vytvorené nové právne predpisy pre Intrastat a Extrastat so zameraním na zvýšenie prahových hodnôt pre spravodajskú povinnosť, efektívnejšie využívanie existujúcich informácií a zladenie štatistických a colných systémov, ktoré vedú k zníženiu zaťaženia podnikov. Poľnohospodárstvo: Členské štáty poskytli značnú podporu pri ďalšom zlepšovaní agro-environmentálnych ukazovateľov a ukazovateľov rozvoja vidieka, ako aj pokroku v oblasti registrov poľnohospodárskych podnikov. Boli pripravené nové právne predpisy v oblasti zisťovania štruktúry poľnohospodárskych podnikov s cieľom znížiť zaťaženie respondentov. Voľný pohyb osôb, služieb a kapitálu: Boli pripravené nové právne predpisy a príslušná metodická príručka a realizoval sa prvý zber údajov v oblasti štatistiky o zahraničných pobočkách („aktívne a pasívne FATS“). Pokiaľ ide o informačnú spoločnosť , bolo pripravené rámcové nariadenie, po ktorom nasledovali ročné zbery údajov vrátane časti stálych a meniacich sa otázok, čo umožnilo rýchlejšiu reakciu na potreby nových údajov. Vízová, azylová, prisťahovalecká politika a ostatné politiky týkajúce sa voľného pohybu osôb: V roku 2007 bolo prijaté nové nariadenie o štatistike Spoločenstva o migrácii a medzinárodnej ochrane. Obsah a štruktúra údajov o povoleniach na pobyt boli v tejto súvislosti revidované a uskutočnili sa intenzívne diskusie s členskými štátmi týkajúce sa zladenia štatistických vymedzení a výstupov, ako aj metaúdajov s cieľom zabezpečiť lepšiu porovnateľnosť údajov o migrácii a azyle. Doprava: Zlepšila sa miera pokrytia a kvalita všetkých druhov dopravy a bolo vynaložené úsilie na pravidelné poskytovanie a zlepšovanie kvality rôznych ukazovateľov, napr. v oblasti cestnej premávky, intermodálnej prepravy a výkonu. Hospodárska a menová politika: V národných účtoch sa pokračovalo vo vykonávaní nariadenia o Európskom systéme účtov (ESA 95) aktualizáciou programu prenosu a sledovaním súladu. Bleskové odhady HDP sa pripravovali v súlade s harmonogramom a v rokoch 2006 a 2007 sa prvýkrát uverejnili ročné a štvrťročné účty odvetví. Pokračovala práca na validácii štatistiky vlastných zdrojov HND a DPH. V rámci medzinárodného a európskeho kontextu sa začala revízia podkladovej metodiky národných účtov. Ďalej sa rozvíjal metodický rámec týkajúci sa postupu pri nadmernom schodku a všeobecnejšie štatistiky verejných financií a na štvrťročnom a ročnom základe sa zverejnila integrovaná štatistika štátnych financií. Zverejnili sa štatistika a príslušné metaúdaje o priamych zahraničných investíciách , medzinárodnom obchode so službami a platobnej bilancii vrátane štvrťročných údajov o platobnej bilancii a vypracovali sa správy o kvalite. Revidoval sa systém na zber údajov pre štatistiku platobnej bilancie, pričom sa zohľadnili zmenené prahové hodnoty poskytovania údajov pre banky. Okrem toho sa významne podporila príprava návrhu príručky o platobnej bilancii a medzinárodnej investičnej pozícii (BPM6) MMF. Pokiaľ ide o krátkodobú štatistiku , nariadenie bolo zmenené a doplnené a významne vzrástla dostupnosť a aktuálnosť ukazovateľov. Bolo vyvinuté ďalšie úsilie na vytvorenie a zlepšenie pokrytia, dĺžky radov a aktuálnosti hlavných európskych ekonomických ukazovateľov. V oblasti cenovej štatistiky viedla metodologická práca a zlepšené strategické vedenie k ďalšiemu zlepšeniu aktuálnosti a kvality údajov v harmonizovanom indexe spotrebiteľských cien. V roku 2007 bolo prijaté nariadenie o parite kúpnej sily. Zamestnanosť: Zriadili sa kľúčové prvky integrovaného systému zárobkov a nákladov práce vrátane štvrťročného indexu nákladov práce a podrobných štvorročných štrukturálnych zisťovaní nákladov práce a zárobkov. Vo všetkých členských štátoch sa realizovalo priebežné štvrťročné zisťovanie pracovných síl; Európska komisia prijala nové nariadenie o štatistike voľných pracovných miest a ďalej sa rozvíjala databáza politiky pracovného trhu. Spoločná obchodná politika: Začalo sa niekoľko opatrení na zlepšenie kvality údajov o platobnej bilancii a aktualizoval sa súbor ukazovateľov udržateľného rozvoja súvisiacich so zahraničným obchodom. Dosiahol sa pokrok v harmonizácii štatistiky platobnej bilancie s národnými účtami a štatistikou zahraničného obchodu. Sociálna politika, vzdelávanie, odborná príprava a mládež: Boli revidované ukazovatele o sociálnom začleňovaní a sociálnej ochrane a bola poskytnutá väčšina príslušných údajov. Prijalo sa rámcové nariadenie o štatistike vzdelávania a celoživotného vzdelávania a realizovalo sa zisťovanie odbornej prípravy s údajmi uverejnenými v roku 2007 a tiež pilotné zisťovanie o vzdelávaní dospelých. Začala sa príprava európskeho zisťovania domácností, ktoré je integrovaným programom sociálnej štatistiky zameraným na racionalizáciu existujúcich a plánovaných európskych sociálnych zisťovaní a reagujúcim na potreby politiky prostredníctvom ad-hoc modulov. Pripravilo sa rámcové nariadenie o sčítaní obyvateľov, domov a bytov a boli poskytnuté odhady počtu obyvateľov na národnej a regionálnej úrovni. Kultúra: Uverejnila sa metodická správa a príručka vrátane niekoľkých rozmerov štatistiky kultúry. Verejné zdravie: Európska komisia prijala návrh rámcového nariadenia o verejnom zdraví a bezpečnosti pri práci a začali sa aktivity zamerané na tvorbu ukazovateľov zdravia Európskeho spoločenstva. Začal sa prieskum európskeho zdravia formou ankety a pripravili sa aj rozličné moduly vrátane modulu o zdravotnom stave. Uverejnili sa prvé súbory údajov pre systém zdravotných účtov a zlepšila sa európska štatistika pracovných úrazov a európska štatistika chorôb z povolania. Ochrana spotrebiteľa: Bolo vydaných niekoľko publikácií o spotrebiteľoch v Európe a boli sprístupnené údaje o bezpečnosti potravín. Boli vymedzené ukazovatele na sledovanie bezpečnosti potravín a politiku výživy a vyhodnotili sa zdroje údajov s cieľom nájsť údaje dôležité z pohľadu EÚ. Priemysel: Rozvoj sa sústreďoval na odvetvie služieb a štatistiku súvisiacu s podnikaním. Prepracovaním znenia právneho základu štrukturálnej podnikovej štatistiky sa zahrnula demografia podnikov a obchodné služby, zrušili sa menej dôležité požiadavky a zaviedli sa ad-hoc moduly a európske výberové metódy. Prijalo sa nové nariadenie o registri podnikov a začali sa práce na vytvorení spoločenstvového registra nadnárodných skupín podnikov. Bola prijatá nová klasifikácia ekonomických činností a ekonomických produktov. Uskutočnili sa intenzívne rokovania s cieľom pripraviť nariadenie o štatistike energetiky. Okrem toho sa uskutočnilo prepracovanie znenia smernice o cenovej transparentnosti, zaviedla sa spravodajská povinnosť v oblasti kombinovanej výroby tepla a elektriny a významnou mierou sa prispelo ku každoročnej inventarizácii CO2 Európskej únie. Ekonomická a sociálna súdržnosť: Po rozšírení EÚ sa dokončila revízia klasifikácie NUTS a začal sa zlepšený zber údajov pre audit miest. Boli poskytnuté údaje potrebné na správu o súdržnosti. Výskum a technologický vývoj: Dokončilo sa, resp. začalo sa niekoľko metodických a výskumných projektov, ako napríklad projekt o nových metódach kontroly poskytovania štatistických údajov, o usmerneniach pre sezónne očisťovanie údajov, o metodike na integráciu rozličných zdrojov do EŠS, pričom pri niektorých sa využili novo zavedené nástroje na spoluprácu. Realizovalo sa niekoľko zisťovaní o inováciách v Spoločenstve, o kariérnom raste držiteľov doktorátu a o výskume a vývoji a rozšíril sa prístup k údajom. Životné prostredie: Po prvýkrát sa na základe nariadenia rozšírili údaje o štatistike odpadov. Pre novú politiku Spoločenstva v oblasti chemických látok sa vytvoril nový nástroj na sledovanie spolu s ďalšími službami. Dokončila sa úplná revízia zoznamu ukazovateľov udržateľného rozvoja. Vykonalo sa niekoľko zberov údajov s cieľom vytvoriť environmentálne účty a uskutočnila sa príslušná metodická práca. Spolupráca v oblasti rozvoja (a iné externé činnosti): Prostredníctvom príslušných útvarov Komisie sa poskytlo široké spektrum technického poradenstva a podpory pre krajiny v rámci európskej susedskej politiky. V súvislosti s dôležitými aktivitami štatistickej spolupráce na regionálnej úrovni v krajinách AKT, Ázie a Latinskej Ameriky Eurostat poskytol útvarom Komisie technické poradenstvo a zúčastňoval sa zasadnutiach riadiacich výborov a iných štatistických stretnutiach na vysokej úrovni. Niektoré z cieľov programu neboli úplne dosiahnuté. Týka sa to audiovizuálnej štatistiky, od ktorej sa upustilo v dôsledku zmeny v politike, štatistiky kultúry, kde sa nepodarilo dosiahnuť cieľ v dôsledku obmedzených zdrojov, a metodickej podpory pre úrazy v domácnostiach, kde bola zodpovednosť presunutá na iný útvar Komisie. VÝSLEDKY V HORIZONTÁLNYCH CIEľOCH Horizontálne ciele súvisia so skutočnosťou, že Eurostat poskytuje služby Komisii, ostatným európskym inštitúciám a širokému spoločenstvu používateľov, prispieva k udržiavaniu a rozvíjaniu Európskeho štatistického systému (EŠS), zvyšuje motiváciu a spokojnosť zamestnancov, zlepšuje kvalitu svojich produktov a služieb a zvyšuje vnútornú produktivitu. Ciele sa zväčša dosiahli rozvojom infraštruktúry IT, návrhom a realizáciou rámca zabezpečenia kvality, zlepšením pracovných podmienok na základe výsledkov prieskumu mienky zamestnancov, spustením Európskeho programu odbornej prípravy v oblasti štatistiky, vypracovaním stratégií v oblasti internej informovanosti a vonkajšieho zverejňovania informácií a zlepšením riadiacej štruktúry EŠS. VÝSLEDKY V PRIEREZOVÝCH ZÁLEžITOSTIACH Rozšírenie Počas trvania programu sa z väčšej časti podarilo dokončiť integráciu nových členských štátov do štatistických mechanizmov Spoločenstva, pokiaľ ide o zber/zverejňovanie údajov a aj pracovné štruktúry. Efektívnym spôsobom bola poskytnutá technická pomoc s cieľom posilniť túto integráciu, ale aj pripraviť súčasné kandidátske krajiny na podporu rokovacieho procesu príslušnými štatistickými údajmi a na ich budúce pristúpenie. Zníženie zaťaženia respondentov Realizovali sa rozličné aktivity zamerané na zlepšenie plánovania každoročných štatistických programov, stanovovanie priorít a meranie zaťaženia a nákladov vo vybraných štatistických oblastiach (dopravná štatistika, krátkodobá štatistika, Intrastat, podniková štatistika ). Výsledky tejto práce viedli k oznámeniu Komisie o znížení administratívneho zaťaženia, zjednodušení a stanovení priorít v oblasti štatistiky Spoločenstva, ktoré bolo uverejnené v novembri 2006. Meranie zaťaženia a nákladov pokračovalo spustením akcie zahŕňajúcej všetky členské štáty a platné právne akty a prostredníctvom ďalších iniciatív vo vybraných štatistických oblastiach (lepšie využívanie existujúcich údajov, európske vzorky). Prvé výsledky získané v kontexte lepšej právnej regulácie tiež naznačujú, že administratívne zaťaženie vyplývajúce zo spravodajskej povinnosti je relatívne nízke. Vývoj EŠS V roku 2006 sa Eurostat a členské štáty rozhodli spustiť akciu venovanú analýze fungovania EŠS (Krakovský akčný plán) a zameranú na právny a inštitucionálny rámec, štatistické úlohy a riadenie zdrojov a programovanie EŠS. Boli zriadené pracovné skupiny na vysokej úrovni. Prvým výsledkom bol návrh revidovaného európskeho štatistického právneho predpisu. Okrem toho sa zriadil nový sieťový mechanizmus na odovzdávanie poznatkov a zdrojov v EŠS, ESSnets. Je zhrnutím práce na projektoch zo strany niektorých členských štátov, pričom výsledky sú k dispozícii všetkým partnerom v EŠS. Realizácia kódexu postupov V roku 2005 bol prijatý Kódex postupov pre európsku štatistiku so snahou zabezpečiť primerané postupy, zdroje a schopnosti na prípravu kvalitnej štatistiky s cieľom posilniť nezávislosť, integritu a zodpovednosť národných štatistických úradov a Eurostatu. Uskutočnili sa komplexné seba hodnotenia, ktoré boli v rokoch 2006 až 2008 doplnené partnerskými preskúmaniami, pričom partnerské preskúmania boli osobitne zamerané na inštitucionálne prostredie, postupy zverejňovania informácií a na koordinačnú úlohu národných štatistických úradov v rámci národných štatistických systémov. Výsledky všetkých hodnotení boli zhrnuté v správe Komisie. Dokončilo sa zriaďovanie Európskeho poradného orgánu pre riadenie v oblasti štatistiky (ESGAB) na dohľad nad vykonávaním kódexu postupov. Riadenie kvality Realizoval sa široký rámec aktivít vrátane pravidelných konferencií o kvalite a iniciatív zameraných na riadenie kvality v celom EŠS, vytvoril sa kontrolný dotazník na hodnotenie štatistických procesov a výstupov (DESAP) a príručka o metódach a nástrojoch hodnotenia kvality údajov (DATQAM), aj keď sledovanie aspektov kvality údajov a harmonizácia podávania správ o kvalite by sa mohli ešte zlepšiť. Bola poskytnutá podpora členským štátom pri ich iniciatívach zameraných na kvalitu a z nich plynúce osvedčené postupy boli zverejnené. Dialóg s používateľmi a zverejňovanie štatistických údajov Významným úspechom bol začiatok bezplatného zverejňovania štatistických údajov Eurostatu na jeho internetovej stránke od 1. októbra 2004. Výsledkom toho bol významný nárast návštevnosti portálu, oveľa väčšia pozornosť zo strany médií a úplné pokrytie metaúdajov. Zlepšil sa program publikovania údajov a kalendár vydávania štatistických správ a realizovali sa rozličné druhy používateľských prieskumov. Vypracovala sa schéma spolupráce na podporu používateľov v členských štátoch a spätná väzba od používateľov sa pravidelne sledovala. Na podporu dialógu s používateľmi bol zriadený Európsky poradný výbor pre štatistiku (ESAC). Rozvoj infraštruktúry Bola otvorená nová internetová stránka a zaviedla sa revidovaná referenčná databáza na zlepšenie prístupu k údajom a funkciám tejto stránky. Rozvoj infraštruktúry sa vykonal takým spôsobom, že členské štáty začali na prenosy údajov v rastúcej miere využívať jediný vstupný bod, čím sa zvýšila ich efektívnosť a bezpečnosť. Vedúca úloha Eurostatu mala tiež pozitívny vplyv na iniciatívu zameranú na vývoj spoločných štandardov a usmernení pre výmenu elektronických údajov a metaúdajov (SDMX) v medzinárodnom kontexte. VYUžÍVANIE ľUDSKÝCH A FINANčNÝCH ZDROJOV Pokiaľ ide o ľudské zdroje, počas sledovaného obdobia došlo k pravidelnému nárastu vo výške približne 15 % najmä v dôsledku rozšírenia. Asi 82 % ľudských zdrojov sa zaoberá tvorbou štatistiky a zvyšok je zamestnaný v rámci administratívnej podpory a podpory politík. Tento podiel v priebehu rokov zostával relatívne stabilný s miernym nárastom v posledných rokoch. Celková výška rozpočtových prostriedkov na vykonávanie programu pre programové obdobie dosiahla 220,6 milióna eur. Situácia v oblasti zdrojov bola počas programového obdobia vo všeobecnosti uspokojivá, pretože nové štatistické úlohy, akými sú napríklad rozšírenie EÚ a požiadavky nových politík, boli vyvážené zvýšenou produktivitou a obmedzeným poskytnutím dodatočných zdrojov. 3. ODPORÚčANIA PRE BUDÚCNOSť Odporúčania uvedené v hodnotiacej správe ex-post štatistického programu Spoločenstva na roky 1998 – 2002 boli z veľkej časti využité pri realizácii štatistického programu Spoločenstva, ktorý je predmetom tejto správy. V prípade dvoch odporúčaní sa isté práce začali, ale sa ešte nedokončili. Týkajú sa odporúčania zlepšiť meranie výkonu Eurostatu a odporúčania určiť a riadiť zručnosti a vedomosti na úrovni EŠS. Nasledujúce odporúčania vypracovali nezávislí odborníci počas hodnotenia tohto štatistického programu Spoločenstva (viac podrobností možno nájsť v pripojenej správe). ZLEPšIť PREPOJENIE MEDZI ŠPS A ROčNÝMI PRACOVNÝMI PROGRAMAMI ŠPS má byť rámcovým programom, ktorý vyjadruje strategickú víziu na päť rokov a spolu s ročnými pracovnými programami zabezpečuje flexibilnosť a relevantnosť ŠPS počas celého obdobia. Pri využívaní ŠPS ako referenčného ukazovateľa by ročné pracovné programy mali výslovne uvádzať príslušný ŠPS a mali by z neho vychádzať. Kľúčové ciele zahrnuté v ŠPS by sa mali odrážať v príslušných hierarchických cieľoch ročných programov. Toto umožní naplno využívať možnosti oboch druhov programu a zabezpečiť lepšie sledovanie strategických cieľov. ZLEPšIť SLEDOVANIE VYKONÁVANIA ŠPS V Eurostate už existuje viacero nástrojov na sledovanie, napr. sledovanie kvality údajov, internetová stránka, súlad s právnymi aktmi, prieskumy spokojnosti používateľov a prieskumy mienky zamestnancov. Tieto nástroje však zatiaľ nie sú súčasťou integrovaného systému a navyše neexistuje sledovanie ŠPS z hľadiska cieľov. Celkové sledovanie ŠPS by sa malo realizovať vymedzením kľúčového súboru ukazovateľov, ktoré poskytujú dostatočné informácie o dosahovaní operačných a strategických cieľov počas celého programového obdobia. Už existujúce aktivity v tejto oblasti by sa mali zjednotiť a integrovať do systému sledovania. UVIESť DOPYT A ZDROJE DO ROVNOVÁHY Eurostat má za úlohu byť sprostredkovateľom medzi hlavnými používateľmi na európskej úrovni (najmä útvarmi Komisie) a národnými štatistickými úradmi a ostatnými poskytovateľmi vnútroštátnych informácií. Spoločne s týmito subjektmi boli zavedené mnohé nástroje na zvýšenie efektívnosti spolupráce. Dopyt po častých a podrobných údajoch zo strany používateľov sa v budúcnosti zvýši v dôsledku spustenia nových politík a potrieb sledovania realizácie a hodnotenia prebiehajúcich politík. Využívanie ďalšieho zvyšovania produktivity v rámci EŠS na neustále plnenie rastúceho dopytu po prepracovaných a komplexných údajoch však má svoje medze. Táto situácia si vyžaduje strategické riešenie, pokiaľ ide o dopyt, v kombinácii s modernizáciou systémov tvorby a ďalšej harmonizácie procesov a prípadne aj nárastu (ľudských a finančných) zdrojov v rámci EŠS. Malo by sa vyvinúť úsilie na riešenie tejto úlohy týkajúcej sa celého EŠS zlepšením stanovovania priorít, zjednodušovaním právnych predpisov, vyhodnocovaním vplyvov nového dopytu vopred a preskúmaním potrieb zdrojov. ĎALšIE POSILNENIE DÔVERY A PARTNERSTVA V EŠS Dôvera a partnerstvo medzi rozličnými zainteresovanými stranami sú rozhodujúce pre dobré fungovanie EŠS. Eurostat ako sprostredkovateľ medzi národnými štatistickými úradmi a útvarmi Komisie niekedy čelí protichodným záujmom rôznych subjektov v tomto systéme. Existujú niektoré orgány a inštitucionalizované nástroje, ktoré majú podnietiť dialóg medzi subjektmi a tak vytvoriť dôveru a posilňovať partnerstvo. Táto dôvera a partnerstvo predstavujú základný kameň systému a Eurostat by mal pokračovať v ich posilňovaní v budúcnosti. [1] Ú. v. ES L 358, 16.12.2002. [2] Ú. v. ES L 358, 16.12.2002, s. 2. [3] Nariadenie Rady (ES, Euratom) č. 1995/2006 z 13 decembra 2006. [4] Nariadenie Komisie (ES, Euratom) č. 478/2007 z 23. apríla 2007, ktorým sa mení a dopĺňa nariadenie (ES, Euratom) č. 2342/2002. [5] Podľa zmlúv.